Skålholtsbok yngsta

Skálholtsbok yngsta, eller AM 81a fol., er et islandsk manuskript fra 1400-tallet. Manuskriptet inneholder en avskrift av kongesagaene Sverres saga, Baglersagaene og Håkon Håkonssons saga, og oppbevares hos Den arnamagnæanske samling i København.


== Navn og opprinnelse ==
Manuskriptet kalles Skálholtsbok fordi det tidligere tilhørte domkirken i Skálholt på Island. Tilføyelsen «yngsta» er lagt til for å skille det fra andre håndskrifter fra samme sted. Det finnes en tre andre Skálholts-bøker: Skálholtsbok (AM 557 4to), som inneholder avskrifter av Eirik Raudes saga og flere andre islendingesagaer, og to lovhåndskrifter som kalles Skálholtsbok eldri (AM 351 fol.) og Skálholtsbok yngri (AM 354 fol.).AM 81a fol. er Skálholtsbok yngstas katalognummer i den Arnamagnæanske (AM) samling. Bokstaven a er tilføyd for å skille manuskriptet fra en senere avskrift (b). Forkortelsen fol. står for folio, som er en formatangivelse. En bok i folioformat tilsvarer omtrent A3 i dagens standardformat.
Skálholtsbok yngsta ble skrevet på Island rundt 1450, men nøyaktig hvor er ikke kjent. En mulighet er Möðruvallakloster i  Möðruvellir i Hörgárdal. Hånskriftet kom trolig til Skálholt tidlig på 1600-tallet. I 1674 kom det i Arni Magnussons eie, og ble en del av hans håndskriftsamling.


== Overlevering og innhold ==
Skálholtsbok yngsta er en håndskreven bok (kodeks) som består av 120 blad pergament. Håndskriftet er bundet i mørkebrunt, presset lær. På lærbindet finnes rester av to kobberspenner. Håndskriftet er trolig bundet mens det var i Skálholt;  lærbindet er altså ikke originalt, noe som også vises ved at det første bladet er ganske slitt og bærer preg av å ha ligget åpent uten innbinding.
Hele 25 ulike personer har vært med på å skrive teksten, noe som tyder på at håndskriftet kan ha vært brukt som en øvelsesbok i skriving ved klosteret. Et par av skriverne ser ut til å ha vært nybegynnere, men de fleste er sikre på hånden. Det er imidlertid bare tre personer som har skrevet større deler av teksten.
Teksten i Skálholtsbok yngsta er altså de tre kongesagaene Sverres saga, Baglersagaene og Håkon Håkonssons saga. Disse tre sagaene ble skrevet fra sent på 1100-tallet til siste halvdel av 1200-tallet. De opprinnelige versjonene av alle sagaene er tapt, men alle er bevarte i flere ulike avskrifter. Skálholtsbok yngsta er altså én av flere håndskrifter der sagaene er bevart.
Alle sagaene er i Skálholtsbok yngsta uten overskrifter. Blad 1 til 55 inneholder Sverres saga, 55 til 64 inneholder Baglersagaene og blad 64 til 120 inneholder Håkon Håkonssons saga. Sistnevnte ender avbrutt midt i en setning. De to første sagaene er i hovedsak skrevet av én og samme person, mens Håkon Håkonssons saga er preget av å være skrevet av svært mange ulike hender.


== Referanser ==


== Litteratur ==
Holm-Olsen, Ludvig, Innledning til Det Arnamagnæanske haandskrift 81A fol. (Skálholtsbók yngsta). Norsk historisk kjeldeskrift-institutt, Oslo 1986
Det Arnamagnæanske haandskrift 81A fol. (Skálholtsbók yngsta) : inneholdende Sverris saga, Bo̧glunga so̧gur, Hákonar saga Hákonarsonar. H.1, Norsk historisk kjeldeskrift-institutt, Kristiania 1910
Det Arnamagnæanske haandskrift 81A fol. (Skálholtsbók yngsta) : inneholdende Sverris saga, Bo̧glunga so̧gur, Hákonar saga Hákonarsonar. H.2, Norsk historisk kjeldeskrift-institutt, Kristiania 1911
Det Arnamagnæanske haandskrift 81A fol. (Skálholtsbók yngsta) : inneholdende Sverris saga, Bo̧glunga so̧gur, Hákonar saga Hákonarsonar. H.3, Norsk historisk kjeldeskrift-institutt, Oslo 1926
Det Arnamagnæanske haandskrift 81A fol. (Skálholtsbók yngsta) : inneholdende Sverris saga, Bo̧glunga so̧gur, Hákonar saga Hákonarsonar. H.4, Norsk historisk kjeldeskrift-institutt, Oslo 1947


== Eksterne lenker ==
Medieval manuscripts from the see of Skálholt